Diari Oficial de la Generalitat Valenciana


Sumari del DOGV 8773, del 27-03-2020 (2020/2665)

RESOLUCIÓ de 20 de març de 2020, del Consell d'Administració de l'Autoritat del Transport Metropolità de València, per la qual es regulen les tarifes dels títols propis d'FGV per a viatjar per la xarxa de Metrovalencia, així com les seues condicions d'aplicació.
----------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   8773

Data del DOGV
:   27-03-2020

Secció del DOGV
:   V. ANUNCIS - C) ALTRES ASSUMPTES

Número del document
:   2020/2665


Organisme emissor
:   Conselleria de Política Territorial, Obres Públiques i Mobilitat

Tipus de document
:   Resolució

RESOLUCIÓ de 20 de març de 2020, del Consell d'Administració de l'Autoritat del Transport Metropolità de València, per la qual es regulen les tarifes dels títols propis d'FGV per a viatjar per la xarxa de Metrovalencia, així com les seues condicions d'aplicació. [2020/2665]  
PREÀMBUL  
  
L'Estatut d'Autonomia de la Comunitat Valenciana, aprovat per la Llei orgànica 5/1982, d'1 de juliol (modificada per l'LO 1/2006, de 10 d'abril), atribueix a la Generalitat, en l'article 49.15, la competència exclusiva en matèria de transport terrestre dins de la Comunitat Valenciana.  
Per la seua banda, la Llei 6/2011, d'1 d'abril, de la Generalitat, de mobilitat de la Comunitat Valenciana, en l'article 39.1, encomana a l'Administració la fixació de tarifes màximes aplicades als títols de transport propis dels operadors de serveis públics de la seua competència.   
L'article sisé, apartat 8, del Decret 144/1986, de 24 de novembre, del Consell de la Generalitat Valenciana, pel qual s'aprova l'estatut de l'entitat Ferrocarrils de la Generalitat Valenciana (DOGV de 05.12.1986), preveu que correspon al Consell d'Administració de Ferrocarrils de la Generalitat Valenciana (d'ara en avant, FGV), proposar a la Conselleria d'Obres Públiques, Urbanisme i Transports les tarifes generals, especials i ocasionals de tots els seus serveis.  
No obstant això, per l'article 90.1 de la Llei 13/2016, de 29 de desembre, de mesures fiscals, de gestió administrativa i financera, i d'organització de la Generalitat, es crea l'Autoritat de Transport Metropolità de València (d'ara en avant, ATMV), com a organisme autònom de la Generalitat, adscrit a la conselleria competent en matèria de transport, a fi d'exercir, en l'àmbit territorial de l'organisme, les competències en matèria de transport públic regular de viatgers de la Generalitat i les dels municipis que li deleguen les seues competències en matèria de transport públic, amb la qual cosa se li atribueixen, entre d'altres, les funcions de disseny i aprovació del règim tarifari i les relatives a informació a l'usuari, publicitat i qualitat dels serveis, en virtut dels apartats 5.e i 5.h de l'article 90 d'aquesta llei.  
Així mateix, l'article 2.e del Decret 81/2017, de 23 de juny, del Consell, pel qual s'aprova el Reglament de l'ATMV, indica que una de les funcions de l'ATMV és la relativa al disseny, l'aprovació i la gestió del règim tarifari dels serveis de transport de la seua competència. Al seu torn, segons l'article 8.1.c del mateix text, correspon al Consell d'Administració de l'ATMV aprovar el règim tarifari dels serveis de transport públic regular de viatgers.   
A conseqüència de tot l'anterior, la competència per a l'aprovació de tarifes corresponents als títols propis d'FGV per a viatjar per la xarxa de Metrovalencia, que forma part de l'àrea metropolitana de transport de València, correspon al Consell d'Administració d'ATMV, a proposta del Consell d'Administració d'FGV.  
  
En exercici de la potestat tarifària atribuïda per l'article 90.5.e de la Llei 13/2016, de 29 de desembre, i per l'article 2.e i 8.1.c del Decret 81/2017, de 23 de juny, del Consell, a proposta del Consell d'Administració d'FGV, previ informe favorable de la Comissió de Preus de la Generalitat i acord del Consell d'Administració d'ATMV de data 6 de març de 2020, resolc:  
  
Primer. Objecte  
Constitueix l'objecte d'aquesta resolució la regulació de les tarifes dels títols propis d'FGV per a viatjar per la xarxa de Metrovalencia, així com de les seues condicions d'aplicació.  
Queden expressament exclosos d'aquesta regulació els passes de lliure accés i/o circulació que ha emés FGV que no formen part de l'oferta comercial de títols per al públic en general i, per tant, no puguen adquirir-se mitjançant pagament d'una de les tarifes que recull aquesta resolució.  
   
Segon. Títols de transport  
El títol de transport és un contracte subjecte a condició entre les autoritats de transport o les empreses operadores i les persones usuàries, que permet a aquestes últimes fer ús dels serveis de transport que ofereixen les primeres.  
Es conté en un mitjà físic anomenat suport. Mitjançant l'acte de la validació, consistent en la verificació del títol que conté el suport i, si escau, el consum del crèdit corresponent, es dona validesa a aquest (compliment de la condició) i, en conseqüència, queda formalitzat el contracte de transport entre les dues parts.  
A tals efectes, per a tindre dret a viatjar, les persones usuàries hauran de validar els títols de transport en els punts habilitats per a fer-ho i, en tot cas, cada vegada que es canvie de mode de transport durant la realització d'un trajecte.  
Un títol de transport es defineix en funció dels seus àmbits modal, zonal, temporal, material i personal.   
Àmbit modal: modes de transport i/o empreses operadores o xarxes de transport en què es pot utilitzar.  
Àmbit zonal: zones tarifàries per les quals es pot usar. L'annex I d'aquesta resolució indica la distribució zonal a efectes tarifaris de la xarxa de Metrovalencia, amb indicació dels trams de línia que comprén cada zona.  
Àmbit temporal: període de vigència del títol.  
Àmbit material: saldo de viatges o diners, segons el cas.  
Àmbit personal: requisits subjectius per a l'ús del títol.  
Els títols de transport vàlids per a viatjar per la xarxa de Metrovalencia poden ser propis d'FGV, quan serveixen exclusivament per a desplaçar-se per les línies d'FGV, o integrats o de coordinació, quan es poden utilitzar per a viatjar per línies explotades per diferents empreses operadores o diferents xarxes de transport.   
Sense perjudici del que disposa el paràgraf anterior, aquesta resolució es refereix exclusivament als títols propis d'FGV per a la xarxa de Metrovalencia. L'annex II d'aquesta resolució especifica tant la descripció i les característiques de cadascun dels títols propis d'FGV per a la xarxa de Metrovalencia com la dels suports que serveixen per a contindre'ls.   
  
Tercer. Tarifes  
La tarifa aplicable a cada títol es fixa considerant les característiques que han servit per a definir aquest títol i inclou els impostos i l'assegurança obligatòria de viatgers. L'annex III assenyala les tarifes establides per a cadascun dels tipus de títol dels que es regulen ací i les tarifes dels suports emprats per a contindre'ls.  
Algunes persones usuàries, bé per imperatiu legal o bé en atenció a condicions subjectives determinades, poden gaudir de reduccions en la tarifa del títol de què es tracte. L'annex IV indica la tipologia, les característiques i el percentatge de les reduccions aplicables.  
FGV en l'àmbit de la xarxa de Metrovalencia pot, per motius justificats, aplicar excepcionalment reduccions parcials o totals sobre la tarifa dels diferents títols que es regulen ací, així com establir diferents condicions d'ús respecte dels títols afectats, ja siga per al públic en general o per a col·lectius específics, en els supòsits següents:  
Esdeveniments organitzats per FGV en el marc del compliment de les seues finalitats fundacionals.  
Col·laboració ciutadana en projectes pilot o en fase de proves liderats per FGV.  
Per raons associades a mesures de foment i conscienciació ciutadana de la mobilitat sostenible.  
Esdeveniments que impliquen una reducció significativa del trànsit rodat en àmbits determinats a fi de facilitar la mobilitat mitjançant el transport públic.  
Qualssevol altres supòsits que no preveuen les lletres anteriors orientats a la promoció del transport públic.  
En els supòsits establits en els apartats c, d i e es requereix l'autorització expressa de l'ATMV.  
  
Quart. Acords  
FGV en l'àmbit de la xarxa de Metrovalencia, previ informe favorable de l'ATMV, pot subscriure acords amb òrgans administratius, amb departaments de la Generalitat o amb diferents administracions, amb la finalitat que col·lectius determinats amb condicions socials específiques puguen beneficiar-se de reduccions en la tarifa diferents de les establides amb caràcter general. En cap cas aquestes mesures no hauran de minorar els ingressos d'FGV, per la qual cosa aqueixos organismes hauran de compensar les quantitats deixades de percebre, en compliment de l'article 39.4 de la Llei 6/2011, d'1 d'abril, de mobilitat de la Comunitat Valenciana.  
  
No obstant això, sense perjudici del que estableix el paràgraf precedent, transitòriament continuaran vigents fins a la seua expiració en els terminis establits per a cada cas, els acords o els convenis subscrits per FGV amb empreses o organismes per a la promoció del transport públic.  
  
Cinqué. Indemnitzacions aplicables a les persones usuàries desproveïdes de títol de transport vàlid  
Les persones usuàries que siguen sorpreses sense títol de transport vàlid a l'interior de les instal·lacions a les quals s'accedisca mitjançant validació o viatjant en els trens o els tramvies d'FGV, a més de l'obligació d'adquirir, a l'efecte de formalitzar el contracte de transport corresponent, un suport carregat amb un títol individual vàlid per a la realització d'un únic viatge per qualsevol trajecte en la xarxa de Metrovalencia, hauran d'abonar a FGV, si escau, d'acord amb el que disposa l'article 103.6 de la Llei 6/2011, d'1 d'abril, de mobilitat de la Comunitat Valenciana, les quantitats en què s'avaluen els danys i els perjudicis ocasionats, que es troben establides en l'annex III d'aquesta resolució, i això amb independència d'altres despeses i de les sancions administratives o d'una altra índole que legalment o judicialment s'establisquen.   
  
Als efectes anteriors, la validesa d'un títol de transport està determinada, a més de per la validació corresponent, per l'adequació de l'ús del títol que té en els àmbits modal, zonal, temporal, material i personal i, en els casos que siga procedent, a la utilització del suport pel seu titular.   
  
Sisé. Pèrdua d'efectes  
Queda sense efecte el que disposen els apartats 3 i 4 de l'article 1, l'article 2 i l'annex I de l'Ordre 3/2018, de 14 de març, de la Conselleria d'Habitatge, Obres Públiques i Vertebració del Territori, per la qual s'aproven les tarifes màximes dels títols de transport d'ús en l'àrea de transport metropolità de València, inclosos els serveis públics de transport prestats per Ferrocarrils de la Generalitat Valenciana (FGV), les del sistema TAM a Alacant i les del TRAM a Castelló, així com les disposicions addicionals primera i segona d'aquesta, exclusivament per a la seua aplicació en l'àmbit de la xarxa de Metrovalencia, i totes les disposicions que contravinguen el que disposa aquesta resolució.  
   
  
  
Seté. Data d'efectes  
Aquesta resolució farà efecte el dia 1 del mes següent a aquell en què es publique en el Diari Oficial de la Generalitat Valenciana.  
Des de la seua entrada en vigor, FGV disposarà d'un termini de 3 mesos per a adaptar la seua operativa i normativa internes als canvis introduïts mitjançant aquesta resolució en relació amb la regulació anterior, així com, si escau, la informació al públic.  
  
Contra aquesta resolució, que posa fi a la via administrativa, es podrà interposar un recurs potestatiu de reposició davant del Consell d'Administració de l'ATMV en el termini d'un mes a comptar de l'endemà de publicar-se, d'acord amb el que estableixen els articles 123 i 124 de la Llei 39/2015, d'1 d'octubre, del procediment administratiu comú de les administracions públiques. Una vegada transcorregut aquest termini, únicament es podrà interposar un recurs contenciós administratiu, regulat en la Llei 29/1998, de 13 de juliol, reguladora de la jurisdicció contenciosa administrativa, sense perjudici, si escau, de la procedència del recurs extraordinari de revisió d'acord amb el que estableixen els articles 125 i 126 de la Llei 39/2015, d'1 d'octubre, de procediment administratiu comú de les administracions públiques.  
  
  
València, 20 de març de 2020.-El president del Consell d'Administració de l'Autoritat de Transport Metropolità de València: Arcadi España García.   
ANNEX I.   
DISTRIBUCIÓ ZONAL TARIFÀRIA DE LA XARXA DE METROVALENCIA  
  
A l'efecte del sistema tarifari, la xarxa de Metrovalencia es divideix, prenent com a centre el nucli urbà de la ciutat de València, en quatre zones concèntriques que s'estenen cap al nord, l'oest i el sud, denominades A, B, C i D, respectivament, amb les excepcions que s'indiquen a continuació:  
La parada d'Aeroport, fins i tot estant situada a continuació de la parada de Rosas inclosa en la zona B, se situa a la zona D.  
La totalitat de parades de la xarxa tramviària (línies 4, 6 i 8) estan incloses en la zona A.  
La distribució zonal tarifària de la xarxa de Metrovalencia és la següent:  
  
ZONA A  
Línia/Línea 1: Des d'Empalme fins a València Sud  
Desde Empalme hasta València Sud  
Línia/Línea 2: Des de Les Carolines/Fira fins a València Sud  
Desde Les Carolines - Fira hasta València Sud  
Línia/Línea 3: Des d'Alboraya-Peris Aragó fins a Mislata-Almassil  
Desde Alboraya - Peris Aragó hasta Mislata - Almassil  
Línia/Línea 4: Des de Dr. Lluch fins a Fira València/Mas del Rosari/Lloma Llarga-Terramelar (línia completa)  
Desde Dr. Lluch hasta Fira València / Mas del Rosari / Lloma Llarga - Terramelar  
Línia/Línea 5: Des de Marítim-Serrería fins a Mislata-Almassil  
Desde Marítim-Serrería hasta Mislata-Almassil  
Línia/Línea 6: Des de Marítim-Serrería fins a Tossal del Rei (línia completa)  
Desde Marítim-Serreríahasta Tossal del Rei(línea completa)  
Línia/Línea 7: Des de Marítim-Serraría fins a València Sud  
Desde Marítim-Serrería hasta València Sud  
Línia/Línea 8: Des de Marítim-Serrería fins a Marina Reial Joan CarlesI (línia completa)  
Desde Marítim-Serrería hasta Marina Reial Joan CarlesI (línea completa)  
Línia/Línea 9: Des d'Alboraya-Peris Aragó fins a Mislata-Almassil  
Desde Alboraya - Peris Aragó hasta Mislata-Almassil  
  
  
ZONA B  
Línia/Línea 1: Des de Burjassotfins a Masies  
Desde Burjassot hasta Masies  
  
Des de Paiporta fins a Col·legi El Vedat  
Desde Paiporta hasta Col·legi El Vedat  
Línia/Línea 2: Des de Campament fins a La Vallesa  
Desde Campament hasta La Vallesa  
  
Des de Paiporta fins a Torrent Avinguda  
Desde Paiporta hasta Torrent Avinguda  
Línia/Línea 3: Des d'Almàssera fins a Rafelbunyol  
Desde Almàsserahasta Rafelbunyol  
  
Des de Faitanar fins a Rosas  
Desde Faitanar hasta Rosas  
Línia/Línea 5: Des de Faitanar fins a Rosas  
Desde Faitanar hasta Rosas  
Línia/Línea 7: Des de Paiporta fins a Torrent Avinguda  
Desde Paiporta hasta Torrent Avinguda  
Línia/Línea 9: Des de Faitanar fins a La Presa  
Desde Faitanar hasta La Presa  
  
  
ZONA C  
Línia/Línea 1: Des d'Horta Vella fins a Bétera  
Desde Horta Vella hasta Bétera  
  
Des de Realón fins a L'Alcúdia  
Desde Realón hasta L'Alcúdia  
Línia/Línea 2: Des d'Entrepins fins a Llíria  
Desde Entrepinshasta Llíria  
Línia/Línea 9: Des de València la Vella fins a Riba-roja de Túria  
Desde València la Vella hasta Riba-roja de Túria  
  
  
ZONA D  
Línia/Línea 1: Des de Montortal fins a Villanueva de Castellón  
Desde Montortalhasta Villanueva de Castellón  
Línia/Línea 3: Aeroport  
Aeropuerto  
Línia/Línea 5: Aeroport  
Aeropuerto  
  
  
  
PLÀNOL ZONAL TARIFARI DE LA XARXA DE METROVALENCIA  
ANNEX II  
TÍTOLS I SUPORTS  
  
  
Consideracions generals   
Viatge. Es considera viatge el recorregut entre un punt d'origen i un altre de destinació, incloses totes les etapes necessàries per a completar-lo encara que es desenvolupen per línies de diferents empreses operadores, efectuat per una persona i, si escau, les altres que tinguen dret a acompanyar-la sense necessitat de validacions addicionals. A tals efectes, tenen aquest dret:  
Els menors de 10 anys, amb un màxim de 2 per cada persona adulta proveïda de títol de transport vàlid.  
La persona que assisteix la que té un grau de discapacitat igual o superior al 64 %, dotada de títol de transport vàlid i que requereix l'atenció d'una altra per a desplaçar-se.  
Combinació zonal. En la xarxa de Metrovalencia hi ha 4 zones tarifàries: A, B, C i D; que donen lloc a 10 combinacions zonals preestablides: A, B, C, D, AB, BC, CD, ABC, BCD i ABCD.  
Per a efectuar un viatge determinat és vàlida qualsevol combinació zonal que incloga, almenys, totes les zones tarifàries per les quals discórrega aquest.  
Temps màxim de viatge. Cada viatge disposa d'un límit màxim de duració en funció de la combinació zonal per la qual es desenvolupa, concretament 90 minuts per als viatges per combinacions zonals conformades per 1 o 2 zones, 120 minuts per combinacions de 3 zones i 150 minuts per a viatges per les de 4 zones, comptats des que es validen.  
Càrrega i recàrrega. Es diu que un suport es carrega amb un títol la primera vegada que se li n'associa un o quan s'empra per a contindre un títol diferent de l'anterior ja consumit que havia contingut. Per part seua, es considera recàrrega la inclusió en un suport d'un títol complet de la mateixa tipologia del que contenia o, si escau, l'ampliació del seu saldo en euros.  
  
Tecnologia ?contact-less?. Per a la validació dels títols de transport continguts en els suports, la majoria d'aquests últims disposen d'un xip de memòria integrat que intercanvia informació amb els lectors de les màquines de validació mitjançant la seua aproximació a aquests. Aquests suports reben el nom de TSC (targetes sense contacte).  
  
Suports.  
Les característiques de cada tipus de suport es determinen per la combinació de tres elements: la tecnologia que implementa, el material emprat per a fabricar-se i l'exclusivitat del seu ús.  
La tipologia de suports emprats en la xarxa de Metrovalencia és la següent:  
Suports sense tecnologia ?contact-less?. Són de paper i s'empren per a contindre títols anònims que es consideren autovalidats des del moment en què s'expedeixen i caduquen amb la realització del trajecte o amb l'expiració del temps màxim de viatge.   
També s'utilitzen com a suport dels rebuts de les indemnitzacions a què es refereix el punt cinqué d'aquesta resolució. A tals efectes, els rebuts corresponents a les indemnitzacions que s'han d'abonar en l'acte tenen caràcter anònim i els que es refereixen a les de pagament ajornat són nominatius.  
Suports amb tecnologia ?contact-less- (TSC). Poden ser de cartó o PVC i s'usen per a contindre títols que requereixen validar-se com a procés independent de la seua càrrega o recàrrega en el suport.   
N'hi ha d'anònims o de personalitzats, amb les característiques que es descriuen a continuació:  
Anònims: pot utilitzar-los qualsevol persona per a viatjar. Són de cartó o PVC.  
Hi ha la possibilitat de registrar aquestes targetes en el web de Metrovalencia per a accedir a avantatges determinats, com ara recàrregues per web o recuperació de saldo en cas de robatori o pèrdua, entre altres.  
Les TSC anònimes de PVC permeten la càrrega de dos títols pertanyents a empreses operadores diferents en les condicions que es definisquen per part de l'ATMV, acció que no pot realitzar-se en les de cartó.  
Personalitzats: els ha d'utilitzar el seu titular, per la qual cosa en aquests apareixen tant les seues dades personals com la seua fotografia. Són únicament de PVC. Poden ser de dos tipus:  
Suports personalitzats genèrics, als quals pot associar-se qualsevol títol que no necessite el compliment de requisits subjectius determinats per part del seu titular.  
Suports personalitzats específics, que només poden obtindre's si es posseeixen condicions particulars determinades i serveixen principalment per a albergar els títols que necessiten les mateixes característiques personals que han hagut d'acreditar-se per a obtindre aquest suport, o bé permeten aplicar directament reduccions sobre la tarifa de títols determinats en funció d'aquests requisits subjectius acreditats. En aquests supòsits, hauran de ser d'ús exclusiu del seu titular.  
No obstant això, en alguns suports personalitzats específics també es permet carregar títols genèrics. En aquest cas, a més del titular, en funció de les característiques del títol carregat, hauran de poder viatjar altres persones conjuntament amb ell.  
En la taula que conté el punt 4 d'aquest annex es relacionen els suports propis d'FGV d'aquesta tipologia utilitzats en la xarxa de Metrovalencia amb els títols que poden carregar-se en cadascun dels suports.  
Addicionalment, títols determinats d'FGV poden contindre's en suports contact-less d'altres operadores, en els suports que l'ATMV comercialitza i en els suports o els dispositius que aquella valide per a aquesta finalitat.   
A més de l'anterior, per a l'operativa amb les TSC pròpies d'FGV han de tindre's en compte les consideracions següents:  
Caducitat. Les TSC de PVC caduquen als 5 anys i les de cartó ho fan als 3 anys, i després d'aquests terminis no admetran càrregues ni recàrregues, encara que es podran continuar utilitzant fins a esgotar el títol que continguen en aqueix moment.   
Garantia. Hi ha una garantia de 5 anys per a les TSC de PVC i d'1 any per a les TSC de cartó, que cobreix les possibles avaries no motivades per mal ús o conservació.  
Duplicació. En cas de pèrdua, robatori o furt d'una TSC personalitzada o TSC no personalitzada registrada, el client pot sol·licitar un duplicat en les dependències que FGV designe, i ha d'abonar la tarifa del nou suport.   
Reactivació. En supòsits determinats, l'acreditació dels requisits que han servit per a obtindre un títol o suport determinat ha de renovar-se anualment, per la qual cosa, per a evitar que per aquest motiu haja d'adquirir-se un nou suport físic cada any, hi ha la possibilitat de reactivació del títol o el suport de què es tracte, segons siga el cas, mitjançant l'abonament de l'import consignat en l'annex de tarifes.  
Bescanvi. En els períodes establits per al canvi de tarifa, es poden recarregar títols amb la tarifa actualitzada idèntics als existents en un suport, i es descompta el valor del saldo anterior de l'import que cal abonar.   
Títols.  
  
  
  
Indemnitzacions  
La indemnització que s'aplica a les persones usuàries desproveïdes de títol de transport vàlid referida en la resolució és de 100 euros, que es poden abonar en el termini de 30 dies naturals computables a partir de l'endemà al d'emissió del títol, amb un descompte per ràpid pagament del 50 % si l'abonament es produeix en els primers 15 dies naturals d'aquest període; en supòsits d'abonament immediat en el moment d'emissió del rebut corresponent a la indemnització, se li aplicarà un descompte no inferior al 50 % ni superior al 80 % de l'import consignat.  
  
  
ANNEX IV. REDUCCIONS  
  
Es considera reducció la minoració de la tarifa corresponent als títols de transport de què es tracte, de la qual poden beneficiar-se persones usuàries determinades en funció del compliment d'uns certs requisits subjectius.   
Per a l'aplicació d'una reducció es requereix la possessió, per part de les persones beneficiàries, d'un suport personalitzat específic que permet que la reducció es realitze en el moment de la càrrega o la recàrrega del títol de què es tracte.  
Les reduccions que es poden aplicar són les següents: